A. Belousovová, podpredsedníčka NR SR: (2010-03-10):
Národnej rady Slovenskej republiky k výrokom poslanca Európskeho parlamentu Csanáda Szegediho za stranu Jobbik, tak ako je to uvedené v prílohe. Dovoľte, aby som teraz prečítala text navrhovaného Vyhlásenia Národnej rady Slovenskej republiky k výrokom poslanca Európskeho parlamentu Csanáda Szegediho za stranu Jobbik: „Národná rada,“ prepáčte, preruším svoje vystúpenie, pán predsedajúci. Ja som v úvode chcela povedať, že som očakávala väčšiu účasť na tomto prerokúvanom bode, aj keď si uvedomujem, že je to posledný bod rokovania Národnej rady a mnohí poslanci sú asi vyťažení volebnou kampaňou, kde pomedzi voličov mnohí prezentujú svoj volebný program, mnohí teraz aj náhle národný program. Ale myslím si, že práve dnes rozhodujeme o veci, ktorá sa bytostne týka ochrany národných práv Slovákov. Preto by som poprosila tých kolegov, ktorí teda sa už obetovali a sú tu, aby venovali tomu, čo čítam, pozornosť, aby potom nemohli povedať, že nevedeli, o čom hlasovali alebo nehlasovali preto, že to bolo také alebo hentaké. Takže budem pokračovať: „Národná rada Slovenskej republiky rešpektujúc zásady a hodnoty spolunažívania rodiny európskych národov, hľadiac na obsah Základnej medzištátnej zmluvy o dobrom susedstve medzi Slovenskou republikou a Maďarskou republikou, obraňujúc dobré meno a národno-štátne záujmy Slovenskej republiky prijíma nasledujúce vyhlásenie: „Národná rada Slovenskej republiky a) vyjadruje vážne znepokojenie nad protislovenskými šovinistickými výrokmi poslanca Európskeho parlamentu Csanáda Szegediho na adresu Slovenskej republiky, b) protestuje proti výrokom namiereným proti suverenite Slovenskej republiky, c) odmieta cezhraničné zasahovanie a zneužívanie menšinovej problematiky oživujúcej iredentistický revanšizmus, d) apeluje na dodržiavanie zásad susedstva a zmluvy o dobrom susedstve maďarskými verejnými činiteľmi.“.“ Teraz dovoľte veľmi krátko predložiť aj argumenty, ktoré ma viedli ako jednu z predkladateľov predložiť aj návrh pri schvaľovaní programu, aj návrh tohto uznesenia. Nechcem hovoriť dlho, chcem len stručne uviesť, prečo sme predložili tento návrh na prijatie Vyhlásenia Národnej rady Slovenskej republiky k výrokom poslanca Európskeho parlamentu za stranu Jobbik, ktorej je tento pán predsedom. (Ruch v sále.) Ja poprosím, pán predsedajúci, aby ste upozornili pánov poslancov Galbavého a ďalších, pretože mne vôbec nevadí, pán poslanec, že sa mi otáčate zadkom, ja som si už zvykla, že v Národnej  rade nie sú vôbec džentlmeni, ale nerušte ma svojím hlasným rozprávaním. (Reakcia v pléne.) Choďte von, ak vás to nebaví. (Hlas z pléna.) Tak si sadnite, ja počkám. Sa už neviete správať slušne, ani ako poslanec, ale ani ako muž. Otočíte sa mi zadkom jeden aj druhý a ešte tam vykrikujete. (Reakcia z pléna.) Ak pán Mikloško tvrdí, že máte pekný zadok, tak je to asi skutočne pravda, je to znalec. (Smiech v sále.) Budem pokračovať. Nedávno predseda maďarskej strany FIDESZ Viktor Orbán poskytol rozhovor maďarskému denníku 24 Óra, ktorý bol publikovaný dňa 11. 2. 2010 v Hospodárskych novinách. V ňom na adresu Slovenska a Slovákov uviedol: „Slováci majú komplexy, že sú mladý štát a sú uvrhnutí do neustáleho zápasu o obhájenie svojej identity, obzvlášť keď musia vymedziť svoju existenciu na základe svojho suseda, maďarského štátu, ktorý je tu 1 000 rokov starý.“ Zároveň na adresu slovenského jazykového zákona uviedol: „Tento zákon je smiešny.“ To povedal predseda FIDESZ-u, ktorý bude víťazom volieb a má približne v prieskumoch verejnej mienky okolo 60 % podpory maďarských obyvateľov. Jeho vystúpenie na adresu Slovákov a slovenskej štátnosti je nielen povýšenecké, ale aj urážlivé a historicky nepravdivé. Uhorsko nebolo maďarský štát, podčiarkujem slovo „nebolo“, keď ho takéto chceli spraviť, tak sa im tento štát pod tlakom pomaďarčiť ostatné národy rozpadol. Z tohto rozpadu majú Maďari doteraz komplexy, ktoré nevedia prekonať. A preto sa snažia zasahovať do záležitostí iných štátov. To sa týka aj Orbánovej poznámky na adresu slovenského jazykového zákona, ktorý OBSE ale aj Európska únia prijala. Odkiaľ však Orbán berie právo zasahovať do legislatívy iného suverénneho štátu? To je len vlastne dôsledok týchto maďarských komplexov. Aj keď jeho vyjadrenie bolo urážlivé, ani Slovenská národná strana, myslím vyjadrenie Orbána, ani iné politické subjekty na Slovensku nereagovali. Nereagovali sme preto, že predsa Orbán v tomto rozhovore zároveň prisľúbil, že: „Národnú kartu v predvolebnom boji vynechá.“ Preto sme túto otázku neotvárali ani reakciou my, aj keď sme tomu neverili a čakali sme, či aspoň zo slušnosti sú pravdivé jeho slová a tiež slová napr. poslanca SMK Miklósa Duraya, ktorý pre Hospodárske noviny k tomu uviedol: „Požiadali sme predovšetkým parlamentné strany, myslím tým parlamentné strany v Maďarskej republike, aby v predvolebnej kampani nezneužívali takzvanú otázku zahraničných Maďarov. Dali nám na to prísľub. Ubezpečili nás, že to nebudú vo svojej kampani zneužívať. Myslím, že ostatné strany okrem Jobbiku sa zdržia slovenskej otázky.“ Výroky poslanca Európskeho parlamentu za stranu Jobbik, Csanáda Szegediho a súčasne jej predsedu však opätovne potvrdili, že maďarská politika je nielen dvojtvárna, ale, a to chcem zdôrazniť, je aj koordinovaná v celom spektre politických subjektov Maďarskej republiky, ale aj maďarských politických subjektov v zahraničí. Inač rozšifrované, Orbán mohol sľúbiť, že národnú kartu v predvolebnom boji vynechá, lebo veľmi dobre vedel, že túto národnú kartu zaňho bude rozohrávať jeho druh Jobbik. Totiž úlohy sú tu jasne podelené, Jobbik je prakticky odnož FIDESZ-u a Orbána, pretože je neodškriepiteľným faktom, že viac ako v 100 samosprávach v Maďarsku má Jobbik s FIDESZ-om riadne uzavretú zmluvu o spolupráci a túto spoluprácu hodnotia ako veľmi dobrú. A okrem toho europoslanec Csanád Szegedi sa presne v duchu Orbánových slov vyjadril dehonestujúco na adresu Slovákov a ich štátnosti, tak ako to máte uvedené aj v dôvodovej správe, ja to len pripomeniem, keď tvrdil, na adresu Slovákov to tvrdil, že nikdy sme neboli štátotvorným národom ani v súčasnosti ním nie sme. Ďalej hovorí o tom v tomto rozhovore, že by mali byť odstránené Benešove dekréty a malo byť stiahnutie jazykového zákona, ak by nemalo byť to, tak by malo byť vylúčenie Slovenskej republiky z Európskej únie. Takisto navrhuje. aby Slovenská republika uznala maďarčinu ako druhý štátny jazyk. A takisto chce zabezpečiť plné štátne občianstvo spolu s volebným právom pre štátnych občanov Slovenskej republiky maďarskej národnosti do parlamentu Maďarskej republiky. Čiže je to nielen hrubé a tvrdé zasahovanie do dobrých susedských vzťahov medzi Slovenskou republikou a Maďarskou republikou, ale aj dehonestáciou a urážkou Slovákov celé toto tvrdenie a priamym zasahovaním do vnútorných a vonkajších záležitostí suverénneho slovenského štátu. Naviac, jeho zmienka o Benešových dekrétoch je aj snahou zmeniť dohodnuté usporiadanie v Európe po druhej svetovej vojne. Vážené panie poslankyne a páni poslanci, toto vyhlásenie Národnej rady Slovenskej republiky, ako ste si vypočuli, je koncipované tak, aby nekomplikovalo slovensko-maďarské vzťahy, ale myslím si, že mlčať nemôžeme. Verím preto, že podporíte naprieč politickým spektrom predkladané vyhlásenie. Vzhľadom na umiernenosť dúfam, že ho podporia aj poslanci za SMK, aj poslanci za Most – Híd, čím by dokázali, že rovnako im záleží na dobrých susedských, ale rovnoprávnych vzťahoch. Chcem zdôrazniť, ak niektorí hovoria, prečo sa zaoberáme týmito tvrdeniami, veľmi jednoduché matematické vysvetlenie. V terajších prieskumoch verejnej mienky strana Jobbik v Maďarsku má približne 20 % podpory, je tretia najsilnejšia predvolebná strana. Z toho, čo som povedala vo svojom vystúpení, je jasné, že totožné názory, len trošku ináč povedané, iným slovníkom má aj budúci víťaz maďarských parlamentných volieb strana FIDESZ, ktorú vedie pán Orbán. Táto strana má 60 % podpory maďarských voličov. Čiže, vážení poslanci a poslankyne, my nemôžeme bez povšimnutia nechať tvrdé šovinistické ataky zo strany Maďarska od politikov, ktorí zastupujú elektorát 60 a 20 = 80, 80 %  maďarských voličov, my nemôžeme povedať, že sa nič nedeje, že to hovorí len jeden šialenec, lebo ak zoberiem 20 %, ktoré Jobbik má, tak sú to názory, s ktorými sa stotožňuje každý piaty Maďar, dobre počujete, každý piaty Maďar. Len nezodpovedný politik môže hovoriť, že to si všímať nebudeme. Ak Orbán hovorí, že Maďarsko susedí na severe s Poľskom, pričom tento má 60 % podpory, to znamená, že naozaj 80 % Maďarov má takéto názory na Slovensko, že nie sme zvrchovaný štát, že nie sme samostatní a že náhodou sa nám podaril nejaký prevrat pod názvom vznik Slovenskej republiky. Preto to vyhlásenie, ktoré som prečítala, je skutočne koncipované veľmi mierne, ale tak, aby sme aj my povedali, že tuná sú hrádze, pokiaľ nemôžete, že na toto už reagujeme. Zasa byť len ticho ako nejakí buta tóti a skloniť uši jednoducho nemôžeme. Preto ešte raz vyzývam aj tých, ktorí sa tvária tolerantne, teda tú poslednú stranu, ktorá sa tvári, že je za dobré vzťahy Maďarov aj Slovákov, aby to podporili, lebo potom naozaj si budem myslieť, že je to pokrytectvo, a nie tolerancia, už aj podľa toho, že na rokovaniach najvyššieho orgánu Híd, to je tá tolerancia, ktorú propagujete, sedia Slováci, ktorí sú tam náhodou prítomní ako vaši členovia so slúchadlami na ušiach vo svojom štáte a sledujú rokovanie so slúchadlami, keď nerozumejú po maďarsky, strany ktorá sa tvári tolerantne. Tak  dokážte to aj vy. Takisto výzvam aj poslancov KDH, aby nenasledovali príklad svojho bývalého predsedu pána Hrušovského, pretože viete, že ma málo čo šokuje, ale mňa predsa len šokoval jeho absolútne cynický prístup, keď odišiel z rokovania zahraničného výboru a tvrdil, že proste on to nepodporí. Tu nejde o to, kto to navrhol, proste ide o to, že úplne miernym spôsobom hovoríme, že potiaľto nie. Alebo keď nám kydáte na hlavu, tak aspoň jedno oko nám nechajte, aby sme sa mohli pozrieť na ten boží svet, páni Maďari. Čiže žiadam vás o podporu z týchto pragmatických dôvodov, lebo potom ťažko hovoriť v predvolebnej kampani, že my sme národní a za Slovensko, ak elementárne za to Slovensko nevieme ani tú hlavu vztýčiť. Ďakujem.